KIRJALLINEN KYSYMYS E-1959/00

esittäjä(t): Laura González Álvarez (GUE/NGL) komissiolle

(21. kesäkuuta 2000)

Aihe: Yhteisön oikeus ja uuden La Breña II -padon rakentaminen Guadito-jokeen (Córdoban maakunta, Espanja)

Espanjan ympäristöministeriön ympäristön laadusta ja arvioinnista vastaava pääosasto antoi päätöslauselmassaan 23. joulukuuta 1997 myönteisen arvion Guadito-joen uutta La Breña II -patoa koskevan hankkeen ympäristövaikutuksista Córdoban maakunnassa, Espanjassa. Luonnonsuojeluinstituutti ICONA on kuitenkin huomauttanut, että kyseisen patoaltaan rakentaminen vaikuttaisi haitallisesti luonnonvaraisten lintujen suojelusta annetun direktiivin 79/409/ETY(1) liitteessä I lueteltujen lajien elinoloihin.

Lisäksi patoaltaalla olisi vakavia haittavaikutuksia suojeltuihin, yhteisön tärkeinä pitämiin ja tiukkaa suojelua vaativiin lajeihin, jotka on lueteltu luontotyyppien suojelusta annetun neuvoston direktiivin 92/43/ETY(2) liitteessä IV. Tämänkaltaisia lajeja ovat esimerkiksi susi, saukko tai leopardi (Lynx pardinus). Patoallas peittäisi alleen arvokkaan Välimeren ilmaston metsän, jossa kasvaa muun muassa tammea ja korkkitammea. Toisaalta Andalusian itsehallintoalueen hallituksen ympäristövirasto painotti raportissaan 16. marraskuuta 1993 alueen suurta ekologista merkitystä ja vahvisti, että alueen poikkeukselliset luonnonarvot kärsisivät hankkeesta erittäin paljon, minkä vuoksi tarvitaan muita vaihtoehtoja.

Sierra de Hornachuelos, johon patoallas on määrä rakentaa, on julistettu erityiseksi lintujensuojelualueeksi, josta patoallas tuhoaisi 600 hehtaaria. Tulva-alue täyttää useita direktiivissä 92/43/ETY vahvistettuja kriteerejä, joiden perusteella se voitaisiin sisällyttää Natura 2000 -verkostoon erityisten

suojelutoimien alueena. Tämän vuoksi Espanjan valtio on ehdottanut sen luokittelemista yhteisön tärkeinä pitämäksi alueeksi. Sierra de Hornachuelosin luonnonpuisto kuuluu luontoverkoston luonnonpuistona Andalusian luonnonsuojelualueiden verkostoon 18. heinäkuuta annetun Espanjan lain 2/1989 mukaisesti. Andalusian ympäristöohjelmassa vuosiksi 19952000 kaavailtiin Sierra de Hornachuelosin julistamista nk. biosfäärireservaatiksi (Reserva de la Biosfera).

Mitä toimenpiteitä komissio ehdottaa, jotta Espanjan viranomaiset saataisiin noudattamaan yhteisön oikeutta ja täyttämään direktiivien 79/409/ETY, 92/42/ETY ja 92/43/ETY vaatimukset sekä luopumaan La Breña II -padon rakentamisesta?

(1) EYVL L 103, 25.4.1979, s. 1.

(2) EYVL L 206, 22.7.1992, s. 7.

Margot Wallströmin komission puolesta antama vastaus

(7. syyskuuta 2000)

La Breña II -padon rakentaminen Andalusiaan Cordoban maakuntaan voi vaikuttaa Sierra de Hornachuelos -alueeseen, jonka Espanjan viranomaiset ovat nimenneet luonnonvaraisten lintujen suojelusta 2. huhtikuuta 1979 annetussa neuvoston direktiivissä 79/409/ETY(1) tarkoitetuksi lintujen erityiseksi suojelualueeksi. Espanja on myös ehdottanut tätä luonnonympäristöä yhteisön tärkeänä pitämäksi luontotyypiksi, joka tulevaisuudessa liitettäneen Natura 2000 -verkostoon luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(2) mukaisesti.

Hankkeen ympäristövaikutukset arvioidaan tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(3) mukaisesti.

Direktiivin 92/43/ETY 6 artiklan 3 ja 4 kohta koskevat erityisiä suojelualueita. Niissä säädetään, että kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi, on arvioitava asianmukaisesti sen kannalta, miten ne vaikuttavat alueen suojelutavoitteisiin. Alueelle aiheutuvien vaikutusten arvioinnista tehtyjen johtopäätösten perusteella toimivaltaiset kansalliset viranomaiset antavat hyväksyntänsä suunnitelmalle tai hankkeelle vasta varmistuttuaan siitä, että suunnitelma tai hanke ei vaikuta kyseisen alueen koskemattomuuteen, ja kuultuaan tarvittaessa kansalaisia.

Jos suunnitelma tai hanke on alueelle aiheutuvien vaikutusten arvioinnin kielteisestä tuloksesta huolimatta ja vaihtoehtoisten ratkaisujen puuttuessa kuitenkin toteutettava erittäin tärkeän yleisen edun kannalta pakottavista syistä, mukaan lukien sosiaaliset tai taloudelliset syyt, jäsenvaltion on toteutettava kaikki tarvittavat korvaavat toimenpiteet sen varmistamiseksi, että Natura 2000 -verkosto säilyy järkevänä. Jäsenvaltion on ilmoitettava komissiolle toteutetut korvaavat toimenpiteet.

Komissio sai tietää kyseistä patohankkeesta valituksen kautta. Se tutkii asiaa parhaillaan. Se on jo esittänyt lukuisia tiedonsaantipyyntöjä Espanjan viranomaisille ja pitänyt niiden kanssa useita kokouksia tarkistaakseen, että direktiivin 92/43/ETY 6 artiklan 3 ja 4 kohdasta johtuvia velvoitteita noudatetaan tässä tapauksessa.

Komission tehtävänä on huolehtia perussopimusten noudattamisesta, ja se toteuttaa tarvittavat toimenpiteet varmistaakseen, että yhteisön oikeutta noudatetaan tässä tapauksessa.

(1) EYVL L 103, 25.4.1979.

(2) EYVL L 206, 22.7.1992.

(3) EYVL L 175, 5.7.1985.